Brøndby bekræfter, at man er i dialog med Liverpool om et køb af Daniel Agger



Det har været Brøndbys helt store drøm at hente landsholdsanfører Daniel Agger tilbage, og nu tyder det på, at det "umulige" sker. Brøndby bekræfter således her lørdag morgen i en Fondsbørsmeddelelse, at man er i dialog med Liverpool om et permanent køb af Agger.



Liverpool har ifølge bt.dk's engelske pressekilder sagt ja til, at Brøndby kan hente ham på rabat til en pris omkring 28 mio. kr.



Men vi kan samtidig afsløre, at det springende punkt i forhandlingerne handler om, at Liverpool i en årrække vil have førsteret over Brøndbys talenter, og at man skal samarbejde på talentfronten.



Derudover er Daniel Aggers agent Per Steffensen ved at forhandle en kompensationsaftale med Liverpool på plads, så Agger får et engangsbeløb med og derfor ikke behøver en høj hyre i Brøndby.



Agger tjener 60 mio. kr. årligt, og han vil naturligvis have en del af pengene i en kompensationsaftale. Derudover forhandler Agger og Brøndby også om, at han får del i en større mængde aktier mod en lavere løn i Brøndby.



Alt tyder på, at det er Brøndbys nye rigmand Jan Bech Andersen, der af egen lomme vil finansiere hovedparten af Agger-transferen og lønpakken. Derfor vil det heller påvirke Brøndbys regnskab i særlig grad.



Hvad er så årsagen til, at Daniel Agger vil gå fra en topklub i Premier League til Brøndby og Superligaen i en alder af 29 år? Agger er naturligvis havnet i en kompliceret situation i Liverpool, hvor der er købt Dejan Lovren, og Agger er røget længere om bag køen.



Men det er samtidig af hensyn til kroppen, at Agger ønsker at vende hjem til Superligaen, der ikke er lige så fysisk som Premier League eller en anden international topliga. Aggers krop er hårdt belastet af Premier League-kampene, og han har haft en del skader de seneste mange år. Det vil derfor aflaste kroppen at spille i Danmark samtidig med at han kommer hjem til hjerteklubben, som han forlod i 2006.



BT arbejder på kommentarer fra Brøndbys sportsdirektør Per Rud, der fredag solgte Simon Makienok til Palermo.